Жермен Нуво
Любов

Превод от френски: Кирил Кадийски, 2004

chitanka.info

От нищо днес не ме е страх,

дори да смъкнат цяла фаша

от моя гръб, след як пердах;

и ни стражаря, ни апаша,

ни пълната с отрова чаша,

ни пепелянка в някой ров

ме стряскат, камо ли палаша —

щом с мен е моята любов!

Направо ме напушва смях

от хитрините на търгаша,

от всичко, дето преживях;

да сърба всеки свойта каша,

готов съм сабя да препаша,

да вляза в битка съм готов

и всички тук да опердаша —

щом с мен е моята любов!

Не съм негодник, нито плах,

подвил опашка, да отпраша,

какво, че хвърляте ми прах

в очите, че властта е ваша,

какво са краля и пунгаша,

какво е всеки пристав нов,

те всички плачат за фараша —

щом с мен е моята любов!

Послание

Любима, чуй — не богаташа,

и Бог да викне с глас суров:

„Махни се!“ — хич не му се плаша,

щом с мен е моята любов!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.